Document ID: 32007D0080

ODLOČBA KOMISIJE
z dne 1. februarja 2007
o pooblastitvi nekaterih držav članic, da za statistično raziskovanje o strukturi kmetijskih gospodarstev za leto 2007 uporabijo informacije iz drugih virov kot iz statističnih raziskovanj
(notificirano pod dokumentarno številko C(2006) 7173)
(Besedila v danskem, nizozemskem, angleškem, estonskem, finskem, francoskem, nemškem, madžarskem, malteškem, slovenskem in švedskem jeziku so edina verodostojna)
(Besedilo velja za EGP)
(2007/80/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) št. 571/88 z dne 29. februarja 1988 o organizaciji statističnih raziskovanj Skupnosti o strukturi kmetijskih gospodarstev med letoma 1988 in 1997 (1) in zlasti člena 8(2) Uredbe,
ob upoštevanju naslednjega:
(1)
Pri določitvi parametrov za raziskovanje si je treba prizadevati, da se, kolikor je to mogoče, zmanjša obremenitev za anketirance. V skladu s členom 8(2) Uredbe (EGS) št. 571/88 so nekatere države članice zaprosile za dovoljenje, da pri statističnem raziskovanju o strukturi kmetijskih gospodarstev za leto 2007 za nekatere parametre uporabijo informacije, ki so že na voljo iz drugih virov kot iz statističnih raziskovanj.
(2)
Države članice, ki prosijo za dovoljenje za uporabo podatkov iz drugih virov kot iz statističnih raziskovanj, so Komisiji predložile tehnično dokumentacijo glede ustreznosti in točnosti teh virov. Komisija je preučila dokumentacijo in ugotovila, da je ustrezna. Dovoljenja, za katera so zaprosile države članice, je zato treba odobriti.
(3)
Rezultati raziskovanj o strukturi kmetijskih gospodarstev so zelo pomembni za skupno kmetijsko politiko. Zato je treba ohranjati visoko kakovost informacij, podatki iz drugih virov kot iz statističnih raziskovanj pa se lahko sprejmejo samo, če so enako zanesljivi kot tisti iz statističnih raziskovanj. Države članice morajo zato sprejeti potrebne ukrepe, da se zagotovi, da so predložene informacije enake kakovosti kot informacije, prejete iz statističnih raziskovanj, in poročati o kakovosti.
(4)
Ukrepi, predpisani s to odločbo, so usklajeni z mnenjem Stalnega odbora za statistiko kmetijstva -
SPREJELA NASLEDNJO ODLOČBO:
Člen 1
1. Države članice, navedene v Prilogi, imajo dovoljenje, da za nekatere parametre v raziskovanju o strukturi kmetijskih gospodarstev za leto 2007 uporabijo podatke, ki so že na voljo iz drugih virov kot iz statističnih raziskovanj.
Navedeni viri so določeni v Prilogi k tej odločbi.
2. Zadevne države članice sprejmejo potrebne ukrepe, da se zagotovi, da so informacije iz odstavka 1 vsaj enake kakovosti kot informacije, dobljene iz statističnih raziskovanj.
Vključujejo oceno kakovosti informacij v metodoloških poročilih, ki se predložijo Komisiji s potrjenimi podatki raziskovanj.
Člen 2
Ta odločba je naslovljena na Kraljevino Dansko, Zvezno Republiko Nemčijo, Republiko Estonijo, Veliko vojvodstvo Luksemburg, Republiko Madžarsko, Republiko Malto, Kraljevino Nizozemsko, Republiko Avstrijo, Republiko Slovenijo, Republiko Finsko, Kraljevino Švedsko in Združeno kraljestvo Velika Britanija in Severna Irska.
V Bruslju, 1. februarja 2007

Labels: 12
18
19
6